Катастрофа SSJ 100 пад Каломнай

12 ліпеня 2024 года каля вёскі Вялікае Карасёва ў Маскоўскай вобласці разбіўся авіялайнер Sukhoi Superjet 100-95LR прыватнай расійскай авіякампаніі «Газпром Авія». Самалёт выконваў перагоначны рэйс GZP9608 па маршруце Лухавіцы—Масква, але праз 7 хвілін пасля ўзлёту паваліўся ў лясны масіў. Загінулі ўсе 3 члены экіпажа.

 Самалёт 
Sukhoi Superjet 100-95LR (рэгістрацыйны нумар RA-89049, серыйны 95078) быў выпушчаны «КнААЗ» (Камсамольск-на-Амуры) у 2014 годзе (першы палёт здзейсніў 16 снежня). 5 сакавіка 2015 года быў перададзены авіякампаніі «Газпром Авія», але да 8 студзеня 2016 года знаходзіўся на захоўванні ў аэрапорце Астаф’ева.

3 мая 2024 года быў пастаўлены на планавае тэхабслугоўванне на базе Лухавіцкага авіяцыйнага завода.

 Экіпаж 
Склад экіпажа рэйса ГЗП9608 быў такім:

 Камандзір паветранага судна (КПС) — 53-гадовы Яўген Булаўка. На SSJ-100 налятаў 5 тысяч гадзін, у якасці КПС — 4983 гадзіны.
 Другі пілот — Уладзіслаў Харламаў. Налёт на SSJ-100 складае 3979 гадзін.
 Бортправаднік — Максім Лукманаў. Стаў сцюардам у 2015 годзе.

 Храналогія падзей 
У 14:52:00 рэйс ГЗП9608 вылецеў з Лухавіц.

У 14:55:23 авіядыспетчар аэрадрома даў экіпажу каманду набраць вышыню 3048 метраў і прытрымлівацца курсам 260° без абмежаванняў. Апошні радыёкантакт з экіпажам. Наступныя спробы ўсталяваць сувязь былі безвыніковыя, але самалёт на працягу палёту набраў максімальную вышыню 1600 метраў.

У 14:57:56 у фармуляры суправаджэння авіядыспетчар выявіў тэндэнцыю да зніжэння самалёта.

У 14:58:03 авіядыспетчар запытаў у экіпажа пацвярджэнне набору вышыні 3048 метраў. У гэты час у фармуляры суправаджэння адлюстроўвалася бягучая вышыня — 1380 метраў, вертыкальная хуткасць зніжэння складала 790 м/хвіл.

У 14:58:43 у фармуляры суправаджэння кароткачасова адлюстравалася бягучая вышыня 1460 метраў.

У 14:59:04 бягучая вышыня палёту была 1120 метраў, а вертыкальная хуткасць зніжэння — 1280 м/мін.

У 14:59:19 вышыня палёту была 900 метраў, а вертыкальная хуткасць зніжэння вырасла да 2100 м/мін.

Каля 15:00:00 пазнака рэйса ГЗП9608 знікла з экрана радара ў раёне вёскі Вялікае Карасёва на вышыні 900 метраў.

Міждзяржаўны авіяцыйны камітэт паведаміў, што перад падзеннем экіпаж кіраваў самалётам уручную, рухавікі працавалі да канца рэгістрацыі параметраў палёту, а самалёт перавысіў зададзеную хуткасць і перайшоў у пікіраванне.

 Рэакцыя 
Следчы камітэт Расіі паведаміў аб узбуджэнні крымінальнай справы па ч. 3 артыкула 263 КК РФ («Парушэнне правілаў бяспекі руху і эксплуатацыі паветранага транспарту, што пацягнула па неасцярожнасці смерць двух або больш асоб»). На месца катастрофы выехалі кіраўнік Расавіяцыі Ядраў і кіраўнік Каломны Грэчышчаў.

 Недакладныя звесткі 
Адразу пасля з’яўлення ў СМІ паведамленняў аб авіякатастрофе каля Каломны шэраг Telegram-каналаў апублікаваў недакладныя звесткі пра катастрофу самалёта Sukhoi Superjet 100NEW-95, які выконваў у гэты ж час і ў тым жа раёне выпрабавальны палёт у інтарэсах АКБ Сухога. Указаны самалёт здзейсніў планавую пасадку ў Жукоўскім.

 Крыніцы 

 Спасылкі 
 Апісанне катастрофы на Aviation Safety Network

Катэгорыя:Падзеі 12 ліпеня
Катэгорыя:Авіяцыйныя здарэнні 2024 года
Катэгорыя:Ліпень 2024 года
Катэгорыя:2024 год у Расіі